钦定古今图书集成/明伦汇编/宫闱典/第013卷 > 日知录 > 《乞迎奉上皇笃其孝心疏》〈靖康元年〉陈公辅
## 钦定古今图书集成/明伦汇编/宫闱典/第013卷 > 日知录 > 《乞迎奉上皇笃其孝心疏》〈靖康元年〉陈公辅

“臣恭闻道君太上皇帝圣驾将还，臣不胜鼓舞欣跃
之至，此陛下孝诚所感，而宗庙社稷之福，天下之幸
也。”然议者皆谓皇上左右有怀奸之臣，离间陛下父
子，致有疑心，臣窃怪之。窃惟太上皇帝临御日久，去
冬缘寇祸忽作，深厌万机，欲行逊禅。陛下至诚笃孝，
感泣退避，以至慈谕再三，方即大宝。此与唐睿宗因
星变答天戒，遂欲传位太子，惶惧入请，其事类矣。岂
比明皇幸蜀，肃宗自即位灵武哉！是宜父子欢好之
情，虽数千百年不复有疑矣。若乃陛下更改诸事，进
退大臣，赏善罚恶，兴利除害，皆以宗庙社稷为念，合
天下公议，所以奉承上皇罪己之诏，岂有异志耶？纵
使奸臣离间百端，而上皇慈仁，陛下“孝爱二十馀年，
人无间言，岂一旦能入之哉？且父子天性，上皇于陛
下亲耶？于群臣亲耶？臣谓上皇之亲，无亲于陛下也。”
臣恐臣僚未悉此意，或因道路相传之言，致陛下于
上皇有所疑，此大不可也。况上皇聪明睿智，宽厚豁
达，不防奸邪，浸以疑或。今既自感悔，断然不疑，以神
器授之陛下，方未逊“位前，已下哀痛之诏，追悟宿愆，
尽革弊事，虽禹、汤罪己，周公改过，无以复加。陛下今
日所行，皆奉行上皇去年十二月诏书也。臣深恐前
日所遣如赵野辈，不能为陛下感激敷陈，以解上皇
之疑。臣愚欲望更择一二重臣前路迎候，仍赍陛下
亲书为开具上皇罪己手诏，与今日奉行之意，使释
然无疑。然后迎奉上皇，备加礼数，内自后妃诸王、帝
姬，外至公卿百官士庶，皆出国门，使圣意知前日之
去，匆遽如彼，今日之还，光艳如此。非陛下承付托之
重，贼兵远遁，京师复安，政事修举，人心欢快，能若是
乎？以此慰悦上皇之心，方知此时为天子父尊之至
也。若夫还宫之后，一切供奉之物，陛下过为俭约，上
皇务加隆厚，著于《令式》，风示四方，以劝天下之孝。仍
乞于宰执、侍从、台谏中，选有学术行义、明忠孝大节
者，分日请见上皇，以备顾问，开谕圣意，庶几究性命
之至理，以适其优游无事之乐，顾不韪哉！夫尧舜之
道，孝悌而已矣。孝悌之至，通于神明，光于四海。陛下
贵为天子，有父可尊，此人”间莫大之乐。伏惟笃其孝
心，使诚意昭感，无纤介自疑，则天地神明，保祐圣德，
靡所不至。臣将见陛下全万年人子之孝，而上皇享
万年天子之养，国祚延长，生灵蒙福，自今以始，岂有
穷哉！臣一介微臣，不任言责，妄意论及陛下父子之
间，死有馀责，惟圣慈裁之，不胜幸甚！